khistorydata/jeongjo-sjw-relations huggingface dataset:
정조 20년
平安監司朴宗甲疏曰伏以臣以村則樗櫟之散也以踪則滓穢之賤也揣分量能夫豈有復通朝籍致用當世之望而天地再造之澤淪肥浹髓拯拔而奠安之翦拂而薰沐之數年之間遽躋宰列臣仰感宸衷之記舊俯懼冥升之招災焦火凝氷交戰心曲然猶稍自慰幸者天曹非分之銜從此永謝謹守拙分優游散秩時得奉耿光於班聯之末也不自意西臬新命遽下於千萬不似之身臣手捧除旨感淚先橫繼之以惝怳震懍誠不知所以自措也噫今之監司卽古之方岳也任一面藩宣之寄係萬民休戚之命擔負之重何道不然而至於關西責任尤別通國財貨半從此出邊門鎖鑰只限一帶不見絃誦之美惟以賄利爲俗風陋敎閡不可以齊魯治之必也地望足以彈壓才諝足以剸理學識謀猷又足以長慮遠覽然後方可以稱其任也是以掄選之際必難必愼除非廊廟老手必是經濟宿望曷嘗見倥倥一無能如臣者而苟然叨居也哉臣偏駁之稟神識昏短憂患之餘精爽銷落聽言則不成體要當務而只事因循沓拖冗散直一漫浪之流耳似此模樣雖使在一郡一縣尙恐未了況可望其統轄數百里旬宣四十州以副我聖上托重之意哉且臣年前狼狽適在此地繡啓道査塗人耳目西土愚夫愚婦莫不知臣之名字除目之下擧將瞠然相顧歎朝廷之無人矣臣之辜恩負國之罪已矣莫悔而尙何敢重渡浿水擧顔對吏民而行岳牧之事乎以此以彼承應無路玆敢陳暴血懇冒瀆淵聽伏乞天地父母諒臣情之非出飾讓將臣新授職名特許刋改以重公器以安私分焉臣無任云云答曰省疏具悉卿其勿辭往欽哉
정조 20년
丙辰四月十三日卯時上御重熙堂諸承旨持公事入侍時右承旨洪義浩左副承旨李肇源假注書吳泰曾記注官安經心金良倜以次進伏訖上曰有公事只是吏刑房乎以次進奏可也義浩讀奏京畿監司金文淳狀啓永平縣令李洛秀赴任事肇源讀奏江原監司徐有防啓本江陵府時囚罪人同推開錄事上命分書判付訖上曰生進之以講應試新令之初稍寬其日字然後可責其實效矣齋任講之賜第謂之倖門臺言是矣左副亦是以講賜第者而予則以爲簪纓世家中親揀擢第比之向來科弊之雜亂試官之行私不猶逾乎雖然此亦近年創行之事臺閣之有言豈不翕受上曰右承旨之登第卽此堂新營之初以重熙堂銘爲題時也其時節製殆無虛榜故予嘗以爲十初試可當賜第云矣肇源曰臣亦於科前爲十三初試而八九次時人皆謂備十則似有恩賜之望云矣上曰講經初試何足與論乎命退承史以次退出
정조 20년
丙辰四月十三日午時上御重熙堂都承旨入侍時行都承旨李冕膺記事官柳遠鳴記注官安經心金良倜以次進伏訖上曰重臣之筋力精神近果何如冕膺曰聽官全塞故精力以此減損而所帶重任虛縻甚悶屢瀆乞遞尙未蒙允臣父以是爲悚惶矣上曰精力尙能强旺重任豈可許解乎上曰金川移邑事新留守下去後欲親審形便云矣其間或已往見云耶冕膺曰聞未及往見而似當從近看審矣上曰移邑一節金川之人以爲如何冕膺曰小民樂之大民厭之而此是大更張之事若拘於此而不能斷以行之則松都無蘇弊之時矣上曰西路麥農何如云耶聞諸自西來者春牟則比秋牟稍勝云矣命退承史以次退出
정조 20년
丙辰四月十三日申時上御重熙堂坐直承旨入侍時右承旨洪義浩假注書吳泰曾記注官安經心金良倜以次進伏訖上曰日記修納纔又申飭矣今見幾何卷乎義浩曰左副同副主管察飭而昨日見了一卷矣上曰纔見一卷何也義浩曰日記方以考出事盡下內閣故然矣上曰承旨之照檢日記者一年幾次會閱事當有定式而姑未果矣只以除拜承旨時或出或入則其不能專意察飭無足怪也上曰承旨坐直爲誰義浩曰臣及李晉秀也上曰同副何不坐直近日則不遵四入一出之例耶義浩曰以有憂故推移出去矣上曰嶺南道薦儒生李樹仁爲誰義浩曰臣未之詳而似非先正李彦迪之後也義浩曰今四月專經文武臣殿講旣有當次月更稟之命令番當爲兼行乎上曰依爲之義浩曰兩朔文武臣殿講及上齋生殿講旣有同日設行之命文武諸臣生進多士恐難一日畢講矣上曰然則儒生製講以晦間退行可也命退承史以次退出
정조 20년
丙辰四月十三日戌時上御重熙堂軍士房承旨入侍時右副承旨入侍時右副承旨李晉秀假注書吳泰曾記事官馬思人記注官安經心以次進伏訖上曰向日景慕宮齋殿施賞傳敎及別單判付下者一一推來賤臣承命出傳敎及判付竝持入上曰溫幸隨駕禁軍來待者見其爲人果如何晉秀曰見甚鹵莽病且昏憒矣上曰金寶三招入寶三立於階下上曰爾年幾何寶三曰年六十二矣上曰何去而今始來待寶三曰流丐鄕曲聞命最晩矣上曰此人自兵曹饋夕飯使之留宿于直房明日更爲待令可也仍命退承史以次退出
정조 20년
行都承旨李冕膺坐行左承旨李亨元病右承旨洪義浩坐左副承旨李肇源坐右副承旨李晉秀坐直同副承旨鄭尙愚坐直注書金履永病柳遠鳴仕假注書吳泰曾仕直事變假注書金鎰仕
정조 20년
洪義浩啓曰卒領敦寧兪彦鎬家致祭今十五日設行事禮曹單子啓下矣何承旨進去乎敢稟傳曰同副承旨進去
정조 20년
傳于洪義浩曰傳香承旨馳詣宗廟景慕宮奉審摘奸以來
정조 20년
以司諫崔重圭牌不進罷職傳旨傳于李肇源曰只推
정조 20년
傳于洪義浩曰整理儀軌堂上入侍
정조 20년
以兵曹庚辰年溫泉行幸時隨駕人淸州營將李仁康追別單傳于李晉秀曰當初該道狀聞之遺漏事甚疎忽當該前道臣推考其時擧行於溫宮而效勞最著況其地處異於他人者乎特爲加資知中樞作窠口傳擬入與追別單今日下批之人皆令下批後來待
정조 20년
李晉秀以兵曹言啓曰庚辰年溫泉行幸時隨駕人更爲搜訪別單書入之意敢啓傳曰依判下分等擧行口傳下批可也
정조 20년
吏曹口傳政事前營將李仁康今加崇祿捕校金鼎弼今加嘉善驛卒張弼齊李枝蕃以上今超通政將校金鼎運色吏文世亨將校朴成雲以上今加嘉義將校朴昌根閔孝騫色吏趙大先安宅中以上今加嘉善將校李彦聃咸載德申俊福金泓左姜信行書吏朴載赫色吏李世炳韓禧信書吏徐允中色吏金致郁邊得仁黃文在以上今超通政加資事承傳
정조 20년
兵曹口傳政事文斗弘李韓弼禹李爀郭重儀申辰曄朴再文吳贊文延衡明爲僉知
정조 20년
兵曹口傳政事金鼎弼爲同知金玄三徐廷潤爲僉知李仁康爲知事
정조 20년
傳于李晉秀曰追別單加資下批人入侍
정조 20년
兵曹口傳政事具世勣爲摠戎中軍
정조 20년
傳于李晉秀曰喬桐水使有闕之代令該曹口傳差出
정조 20년
兵曹口傳政事李性默爲京畿水使
정조 20년
傳于李晉秀曰黃海監司上疏入之
정조 20년
李晉秀以兵曹言啓曰五衛將金頤晏身病猝重時月之內無望供職呈狀乞遞宿衛輪番之任不可久曠改差何如傳曰允
정조 20년
李冕膺以戶曹言啓曰因兵曹啓下別單庚辰年溫泉行幸隨駕驛卒六十以上六名各米二斗大口魚一尾五十以上三名各米二斗謹依判下數題給姓名及頒給實數別單書入之意敢啓傳曰知道
정조 20년
黃海監司徐邁修疏曰伏以臣之冒當藩寄已過周歲矣分憂之眷顧旣隆承流之責任維重而只緣臣人器不稱一味尸素誠雖切於酬報而才實空疎智未周於先後而事多顚錯觸手生疣無往非辜而幸賴聖上仁覆之澤自作之諐每軫曲恕當勘之罪特從薄警以至今日獲免大何者是豈臣始料之所敢及哉嗚呼寬假之德意愈勤而瘝曠之媿懼彌積者誠以駑添載如蚊負重力所不逮理固無幸早晩顚覆必立而待臣庸是惶隕寢處不寧實莫省厝躬之所也且臣犬馬之齒漸迫桑楡强對簿書則神識先迷勉策筋力則疾病輒隨宿痾新𧏮月添日加摧頹凋落非復去年樣子矣雖使臣精力疾病尙有一分堪勝之望固不可虛費厚廩於事事蔑效之地以貽一方之害況以萬萬不才之賤兼有萬萬難强之病者乎臣雖無似決不敢虛飾過讓以干天聽倘蒙日月之明無遠不燭則必不待臣辭之畢而或有以俯垂憫諒矣玆敢略暴情懇疾聲仰號於天地父母之前伏乞聖慈特賜矜照亟命鐫遞臣觀察之任竝治臣瀆擾之罪使公器毋至久曠私分得獲粗安不勝幸甚臣無任云云答曰省疏具悉卿其勿辭察任
정조 20년
丙辰四月十四日卯時上御重熙堂同副承旨入侍時同副承旨鄭尙愚假注書吳泰曾記注官安經心金良倜以次進伏訖上曰近來承旨每於入侍不欲書閑漫判付何也尙愚承命書判付訖仍命退承史以次退出
정조 20년
丙辰四月十四日辰時上御重熙堂右副承旨入侍時右副承旨李晉秀假注書吳泰曾記注官安經心金良倜以次進伏訖上曰別單所入驛卒今在營下與否問于畿營兵曹判書使之入來賤臣承命出傳命退承史以次退出
정조 20년
丙辰四月十四日午時上御重熙堂左副承旨入侍時左副承旨李肇源假注書吳泰曾記注官安經心金良倜以次進伏訖上曰向來齋殿所下施賞傳敎詳載政院日記而使柳遠鳴從今追別單後改下之本一一備載而無或有誤字之地可也上曰別單及草記竝爲較準使戶判成一冊子可也上曰明日大奉審使之後日次爲之矣明日兪領敦寧致祭時閣中致祭亦同日設行而諸閣臣竝皆進去可也上曰近聞闕中出入之人謂不可以犯染至癈弔死之禮云此亦俗習之一誤處一夜齋宿而赴公常仕何不可之有乎再明日則先自致祭承旨依例仕進可也仍命退承史以次退出
정조 20년
丙辰四月十四日午時上御重熙堂追別單加資下批人入侍時右副承旨李晉秀記事官柳遠鳴記注官安經心金良倜知事李仁康以次進伏訖上敎仁康曰近日筋力何如仁康曰老病漸癃筋力無餘矣上曰年幾何仁康曰七十三矣上曰金鼎弼徐廷潤金寶三進立階下各奏職姓名可也鼎弼等次第進奏職姓名命退諸臣以次退出
정조 20년
行都承旨李冕膺坐左承旨申耆罷職傳旨未下右承旨洪義浩坐左副承旨李肇源坐直右副承旨李晉秀坐直同副承旨鄭尙愚奉命進去注書金履永病柳遠鳴仕直假注書吳泰曾仕事變假注書金鎰仕
정조 20년
藥房提調沈頤之副提調李冕膺啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
李晉秀啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 20년
鄭尙愚啓曰臣尙愚率領敦寧兪彦鎬家致祭進去下直之意敢啓傳曰知道
정조 20년
傳于李肇源曰禮房承旨入侍
정조 20년
以大司成尹得孚牌不進罷職傳旨傳于洪義浩曰只推
정조 20년
李晉秀以司僕寺提調意啓曰旌義前縣監南涑遞任進上馬二匹今纔上來禾毛色別單書入依例內廐立養之意敢啓傳曰允
정조 20년
丙辰四月十五日卯時上御誠正閣藥房入診左副承旨同爲入侍時藥房提調沈頤之副提調李冕膺左副承旨李肇源假注書吳泰曾記注官安經心金良倜以次進伏訖頤之曰日氣蒸鬱聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣上曰應暑猶甚雨尙未霽耶頤之曰雨意尙濃恐將不日一霔矣上曰雨澤無或太過耶頤之曰秧節尙早未必害穀而及今儲水以待時至恐好矣頤之曰醫官入診何以爲之上曰置之可也上曰李周憲白性一使除五衛將矣甲辰年趙時俊爲兵判時定式五衛將許除中人矣近年以來譯官則有或爲者醫官則初不擧論此豈信令之道乎頤之曰昔年效勞之人無不追償渠輩皆相感泣踴躍矣命藥房先退肇源曰喬桐水使李性默以肅拜入來通禮院官員不呈肅單事極可駭矣上曰肅單則捧入命書傳敎曰當該通禮院官員拿處仍命退承史以次退出
정조 20년
丙辰四月十五日午時上御重熙堂禮房承旨入侍時左副承旨李肇源假注書吳泰曾記注官安經心金良倜以次進伏訖上曰大臣致祭朝已過行云乎肇源曰今日延諡後當迎致祭似在稍晩云矣上曰聞故重臣李晩成延諡近欲爲之云緣何而今始爲之乎肇源曰其家無事力未卽延諡近聞忠州牧使李采主管營辦云矣上曰延諡於何處肇源曰將行於花田本家云矣命書傳敎曰殿講在近除拜已久未肅拜大司成牌招察任又命書傳敎曰左承旨許遞前望單子入之待下批牌招察任命退承史以此退出
정조 20년
行都承旨李冕膺坐左承旨申耆未承牌右承旨洪義浩坐直左副承旨李肇源坐右副承旨李晉秀坐直同副承旨鄭尙愚病注書金履永病柳遠鳴仕假注書吳泰曾仕直事變假注書金鎰仕
정조 20년
李肇源啓曰同副承旨鄭尙愚今日不爲仕進卽爲牌招何如傳曰待開門牌招
정조 20년
傳于洪義浩諸承旨持公事入侍
정조 20년
以左承旨申耆牌不進罷職傳旨傳于洪義浩曰此非若此之事只推更爲牌招違牌勿爲呼望嚴飭仕進
정조 20년
李晉秀啓曰京畿監司金文淳依下敎來待矣傳曰入侍
정조 20년
李晉秀啓曰水原留守趙心泰依下敎來待矣傳曰入侍
정조 20년
以李義勝囚單子傳于洪義浩曰渠是假引儀旣有定式則不請移送刑曹循例呈單其委折爲先問啓捧納承旨從重推考
정조 20년
李晉秀啓曰渠是假引儀旣有定式則不請移送刑曹循例呈單其委折爲先問啓事命下矣問于同義禁金魯永處則以爲假引儀之以雜岐例令秋曹擧行新有定式而昨於李義勝拿處傳旨啓下之後懵未覺得循例呈單致有此問啓之命昏謬溺職之失於是益著惶懍震越不知所達云矣敢啓傳曰推考可也
정조 20년
以專經文武臣殿講寶劍望筒傳于洪義浩曰在外摠管許遞與兵曹堂上未差之代竝令該曹口傳差出待下批與未肅拜人牌招
정조 20년
兵曹口傳政事尹弼秉鄭履玉爲副摠管
정조 20년
吏曹口傳政事閔台爀爲兵曹參判沈基泰爲兵曹參議
정조 20년
李晉秀以兵曹言啓曰依下敎內需司奴子漢明嚴棍二十度之意敢啓傳曰知道
정조 20년
李晉秀以兵曹言啓曰專經武臣講官加抄啓人員及減下人員別單書入之意敢啓傳曰知道
정조 20년
李晉秀以兵曹言啓曰五衛將金守儉張世弘身病猝重時月之內無望供職俱爲呈狀乞遞宿衛輪番之任不可久曠竝改差何如傳曰允
정조 20년
李晉秀以訓鍊都監禁衛營御營廳言啓曰宣傳官武兼部將守門將廳免新所入存減節目別單書入之意敢啓傳曰知道
정조 20년
丙辰四月十六日卯時上御誠正閣諸承旨持公事入侍時行都承旨李冕膺右承旨洪義浩左副承旨李肇源記事官柳遠鳴記事官馬思人記注官安經心檢校待敎徐有榘以次進伏訖上曰各房公事以房次進奏可也義浩曰吏房無公事矣冕膺曰戶房無公事矣上曰吏房承旨分書刑曹公事判付戶房則先退可也肇源讀奏黃海監司徐邁修啓本罪人孫日遜長淵縣到配事忠淸監司林濟遠啓本罪人李大阿希今已限滿令該曹稟處事咸鏡監司趙宗鉉啓本罪人金德興等端川等官到配事命書判付訖上曰昨日內需司馬直酗酒胡叫亂嚷云付之兵曹査治其罪矣聞兵曹不爲治罪云兵判擧行萬萬駭然矣酗酒宮奴決棍二十度事分付兵判可也上曰近來各門摘奸多有犯科者此亦不能檢飭之失此後則承旨時送院隷另加嚴飭若有現發曹吏自政院亦爲査治可也仍命書榻敎曰酗酒宮奴不能嚴飭之當該兵曹入直堂上罷職郞廳汰去判堂越俸一等上曰右相所奏資級事擧條宜令載之政府備局吏兵曹之謄錄而院中故事亦當載錄以此出以申飭可也上敎肇源曰左承旨申耆違牌後欲爲上疏云耶肇源曰聞方欲陳疏矣上曰疏語若有礙眼處則初勿捧入更爲牌招而違牌亦勿呼望可也上曰先正臣趙光祖家致祭時本家有受祭之人乎義浩曰其家無人至親中替當受祭云矣命退承史以次退出
정조 20년
丙辰四月十六日午時上御便殿來待諸臣入侍時右副承旨李晉秀假注書吳泰曾記注官安經心金良倜京畿監司金文淳水原留守趙心泰以次進伏訖上敎心泰曰城役今至何境心泰曰未築不過一千六百步不出九月似當畢役矣上曰旣設紙所宜廣置楮田矣心泰曰土性非沙非沮最宜生楮自明年始種爲計矣上曰定例堂上入侍出榻敎賤臣承命出傳與戶曹判書李時秀偕入進伏上曰溫幸時私藏文蹟有何考訂耶時秀曰蔭而徐命瑞武而李曄禁軍而申達河皆有所日記取謄其可徵者矣至於陪從校吏軍兵之以時存來告者甚多忠淸道姑未及成冊上送而畿營之錄送者亦已夥然矣上曰振威場市事卿等知之乎文淳曰臣安敢不知日前見振威倅使之與龍仁倅相議道村場之以一六日立市者只與之換日則少無相礙之端矣上曰畿內麥農將何如文淳曰秋牟或多凍損而春後改播漸向茁盛春牟則初不受傷矣心泰曰外營所屬安山龍仁振威三邑束伍軍雖以協守城丁磨鍊載之節目昨年已爲啓下而束伍軍兵之場操城操竝參自是南漢軍制且與閑雜兼役之類有異外營亦依是例三邑守令以別左中右三司把摠定號兼帶協守將而龍仁五哨爲別左司振威三哨爲別中司安山四哨爲別右司以場則參操以城則協守俾成節制之兵以責得力之道恐合機宜而旣以束伍團束則不可無哨官各司一從其哨數該邑前銜朝官或出身中差出哨官報于臣營以爲成給傳令之地六臘褒貶把摠一體磨勘貶目啓聞施行係是重軍政之道以此擧條備局原節目中改付標啓下何如上曰依爲之出擧條心泰曰軍中勸懲賞罰是耳外營軍制草創財力不敷分等試藝間年比較猝難創行而春秋賞資除其應下假令另加撙節則約以數年可備千緡錢以此庶可塗抺於馬步軍兵大比較賞格矣至於各技沒技及六兩一百五十步以上之類自臣營有不敢擅便依各軍門中旬例別單修啓似好敢此仰達矣上曰依爲之出擧條文淳曰水原留守以今春補土役處軍丁替當人事有所提稟者臣因此言端亦有所仰達者矣臣營亦有自願替當者二十人皆已分排赴役於列邑役所而伊時臣適在巡路未及錄送其姓名以致見漏於別單獨未蒙賞典實有向隅之歎竝依原別單例令該曹分等區處似好故敢此仰達矣上曰依爲之出擧條文淳曰臣於昨日路遇一帽帶官員初不回避末乃暫若旋馬仍卽向前馳過故欲知其人之爲誰某使旗手捉來其陪隷則監察韓復衍反加憤怒多發府隷捉去旗手捽曳將笞之際爲其僚官所力挽始爲黽勉放送朝廷體統本自不輕則一蔭官之全不顧畏若是壞損者其爲駭妄更無可言此係朝體有難泯默敢此仰達矣上曰罷職可也出擧條命退諸臣以次退出
정조 20년
都承旨未差行左承旨李益運坐右承旨洪義浩坐左副承旨李肇源坐直右副承旨鄭尙愚坐直同副承旨李昌會牌不進注書金履永病柳遠鳴仕假注書吳泰曾仕直事變假注書金鎰仕
정조 20년
洪義浩啓曰明日殿座相値視事頉稟之意敢啓傳曰知道
정조 20년
洪義浩啓曰來二十一日輪對日次矣敢稟傳曰當次人受點後日次來待
정조 20년
洪義浩啓曰來二十一日朝參日次矣敢稟傳曰停
정조 20년
傳于洪義浩曰左承旨右副承旨許遞前望單子入之待下批牌招察任
정조 20년
承旨前望單子入之李益運李昌會落點
정조 20년
以同副承旨李昌會牌不進罷職傳旨傳于李肇源曰只推
정조 20년
傳于李肇源曰刑曹堂上前望單子入之
정조 20년
刑曹參判前望單子入之李冕膺落點
정조 20년
兵曹口傳政事金魯永爲副摠管
정조 20년
吏曹口傳政事李敬一爲兵曹參判
정조 20년
以江原監司徐有防狀啓奉朝賀金鍾秀由江陵轉向襄陽地事傳于鄭尙愚曰觀此道伯狀聞卿踰大關嶺登鏡浦臺歷烏竹軒訪松潭書院將向襄陽地云在途加餐入站便寢庶能無撓遍踏內外山勝區快滌塵垢之思而趁期遄歸不至於撼頓懣損乎無耽玩賞另量筋力利往穩還其還如往事令內閣下諭于金剛山下去原任提擧金奉朝賀行中
정조 20년
丙辰四月十七日辰時上御誠正閣諸承旨持公事入侍時行都承旨李冕膺右承旨洪義浩左副承旨李肇源右副承旨李晉秀同副承旨鄭尙愚記事官柳遠鳴假注書吳泰曾記注官安經心金良倜檢校待敎徐有榘以次進伏訖義浩讀奏江原監司徐有防狀啓空名僧帖祗受事冕膺讀奏慶尙監司李泰永啓本蔚山府反庫事肇源讀奏全羅監司徐鼎修啓本罪人尹煜羅州牧移配事上命分書判付晉秀尙愚以無公事先退上曰申耆辭疏旣爲還給而尙無意出肅耶肇源曰懸牌闕外已至經夜矣上曰疏語豈可如是爲之無論韓沈毋敢更提事出諭吏曹書吏及政院該吏可也命書傳敎曰大臣初筵也故發言而是豈敢更或追提之事乎當該承旨申耆從重推考前牌勿施更爲牌招又命書傳敎曰未肅拜兵曹摠府堂上許遞令該曹口傳差出命退承史以次退出
정조 20년
行都承旨趙尙鎭坐行左承旨洪義榮坐行右承旨李益運坐直左副承旨洪義浩坐右副承旨李肇源坐直同副承旨鄭尙愚坐注書金履永病柳遠鳴仕直假注書吳泰曾仕事變假注書金鎰仕
정조 20년
李益運啓曰今日殿座承旨當爲備員而同副承旨李昌會不爲仕進卽爲牌招都承旨未差之代政稟未下何以爲之敢稟傳曰同副承旨許遞與未差之代前望單子入之待下批牌招先入侍後謝恩
정조 20년
承旨前望單子入之趙尙鎭洪義榮落點
정조 20년
傳于李益運曰去正月朔專經文臣殿講居首校書館校理丁俔祖半熟馬一匹依例賜給
정조 20년
傳于洪義榮曰去正月朔專經武臣殿講居首內乘李惟秀半熟馬一匹依例賜給
정조 20년
傳于李益運曰四月朔專經文臣殿講居首兵曹正郞南達孫半熟馬一匹依例賜給
정조 20년
傳于洪義榮曰四月朔專經武臣殿講居首武臣兼宣傳官洪達三講栍純通之外文義剖析無愧於張鉉佐李民秀輩此等之人別般勸奬然後可責來效何待三次特爲陞敍
정조 20년
以專經文武臣殿講居不人禁推傳旨傳于李益運曰有實職者各於本司追省記入直能誦後令禮兵曹草記替直其餘各於公廨能誦後亦令草記事分付
정조 20년
洪義浩以御營廳言啓曰惠化門內西邊始自客洞至鷹峯合八麓童濯處種植稚松城外則自狗蹲峯至活人署後岡合十二麓亦爲播種橡實及皮稷而此外諸處待其當節連加播植之意敢啓傳曰知道
정조 20년
洪義榮以兵曹言啓曰專經文武臣殿講居不人禁推傳旨傳曰有實職者各於本司追省記入直能誦後令禮兵曹草記替直其餘各於公廨能誦後亦令草記事命下矣依傳敎闕內各廳官員及其餘各營將官能誦間入直之意敢啓傳曰知道
정조 20년
李肇源以訓鍊都監言啓曰依傳敎專經武臣殿講居不本局哨官具載厚能誦間使之入直於南營之意敢啓傳曰知道
정조 20년
李肇源以御營廳言啓曰依傳敎專經武臣殿講時居不人本廳把摠尹孝儉今日爲始能誦間入直於新營哨官李光顯入直於南小營之意敢啓傳曰知道其中鄕人與非宣薦者勿論此意令兵曹知悉各廳罰直依右例區別省記事分付可也
정조 20년
李肇源以摠戎廳言啓曰謹依傳敎專經武臣殿講時居不人本廳哨官朴有豐能誦間入直於鍊戎臺本營之意敢啓傳曰知道
정조 20년
兵曹參議沈基泰疏曰伏以臣與新除授本曹參判臣李敬一有親査應避之嫌揆以法例自在當遞伏乞聖明亟令選部遞改臣職名以存公格千萬幸甚臣無任云云省疏具悉疏辭下該曹稟處
정조 20년
丙辰四月十八日辰時上御熙政堂專經文武臣殿講入侍時行左承旨李益運右承旨洪義浩左副承旨李肇源右副承旨鄭尙愚記事官柳遠鳴假注書吳泰曾記注官安經心金良倜檢校直閣金勉柱檢校待敎徐有榘以次進伏訖引儀唱試官以下入就位右議政尹蓍東吏曹判書沈煥之行大護軍李秉鼎行護軍李晩秀禮曹參議李鼎德行副護軍朴宗來金熙朝李儒慶刑曹判書李祖源行大護軍李敬懋兵曹參議沈基泰行副護軍吳泰賢宋銓安橚率專經文武臣分東西入就位仍行四拜禮訖上曰武講試官竝姑退以待文講畢後更入蓍東進前曰近日日氣淸和聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰各道農形狀啓次次來到而雨澤雖似稍過麥農未嘗受損及今儲水以待秧節實爲有年之兆矣益運曰平安監司狀啓今方來到而以今番別咨文糊貼逆聯事還爲封上矣事屬該院之不察而不得不趁卽改修正矣蓍東曰今番齎咨官所齎去呈禮部咨文皮封有誤到灣府後始乃覺悟而狀聞上送事未前有極爲可該其時寫字官及承文院下屬當爲科治而槐院公事提調及當該安寶承旨不可無警竝從重推考咨文更爲作家糊封正書別定禁軍罔夜下送于灣府齎咨官卽令渡江前進何如上曰依爲之出擧條上曰此是例咨堂上不爲親檢故有如此之弊此後雖例咨皆令査對可也上曰淸白吏選事旣有成命將何以抄出耶蓍東曰此選每以簡抄爲主肅廟朝曾以二十人膺薦而其時猶以多漏應入之人有言今在百餘年之後始爲此選欲多其人則薦反爲輕欲重其選則易有遺漏此所以極難愼而未敢遽然膺薦矣上曰前平安兵使入侍出榻敎賤臣承命出傳與前平安兵使申應周偕入進伏上曰西關之莅任恰爲二周年矣其土武技見果如何應周曰近因朝家之勸奬武士莫不欣躍賈勇諸般技藝較前不啻十倍雖以步射言之無人不射百三十步者矣上曰各鎭釐弊今皆就緖乎應周曰軍器修補等節亦皆定式使之遵守而雖或有一二未及處不至大段矣上曰江界移民事向令道帥臣狀聞而其所許入之民非從別處得來不過鄰境之民則此盈彼虛勢所不免而且其安土之民驅之使移去則亦恐不能無弊矣應周曰其所許入之民本非有土有室者擧皆破落戶流也今而移居有土可田有材可屋不一年而爲有恒産之民民自繈至而輻輳不勸而然矣上曰如是之故渭原一境閭里多空云信然否應周曰此未必然矣若使渠輩依土安業則未必轉而之他矣上曰上土馬馬海兩鎭移設便否卿其詳細看審乎應周曰三川坊設鎭之後上土之仍置全無所關矣上曰聞其形便上土爲咽喉之地而今所設鎭處不得其據險且三川設鎭則上土之移鎭較馬馬海尤爲緊着矣蓍東曰亦聞前南兵使李格之言北關之後州便成此樣北土早寒穀多不熟而此則山高野闊風不凄而霜不早所墾膏沃所種豐饒民之歸之勢莫可遏云矣上曰此亦不可不商量處仍敎應周曰長津設邑之初卿旣躬閱以此較彼其形便果何如應周曰此則因民之自歸易成邑聚較之長津不啻幾倍矣上曰江界許闢之後一年再入之採蔘當屬之何民乎應周曰此則姑令江民依前應役今使新入之民猝當其役則難矣更觀一二年鎭邑設置後徐徐分屬未爲不可矣上曰移鎭後蔘政少無所關乎應周曰然矣上曰移民實邊則虜人之潛入永無其慮乎蓍東曰實邊之良策誠無過於此者矣上曰凡事若有湊合江界之許民入耕已去甲寅曾有設施今又於甲寅有此復設之議眞不偶然矣上曰北道之後州旣許民入之後數三邊堡亦有當撤者云矣應周然矣蓍東曰此亦有不可不一番稟定者蓋後州以江爲界一邊屬之三水一邊屬之江界而論其他形自後州通道三甲咸興等地越江始達今若設邑則一邊之本屬江界者勿以他道爲拘割付後州然後始可矣命應周先退命開講文武臣以次進講訖通禮跪啓禮畢命退諸臣以次退出
정조 20년
行都承旨趙尙鎭坐行左承旨洪義榮坐行右承旨李益運坐左副承旨洪義浩坐直右副承旨李肇源坐直同副承旨鄭尙愚坐注書金履永仕柳遠鳴病假注書閔命爀仕直事變假注書金鎰仕
정조 20년
鄭尙愚啓曰明日次對兩司當爲進參除在外未署經外未肅拜呈告人員竝待開門牌招何如傳曰允
정조 20년
傳于趙尙鎭曰諸承旨持公事入侍
정조 20년
注書柳遠鳴病代以閔命爀爲假注書
정조 20년
鄭尙愚啓曰假注書閔命爀時無職名令該曹依例付軍職冠帶常仕何如傳曰允
정조 20년
傳于李肇源曰史官一員待命騎馬一匹立之
정조 20년
傳于洪義榮曰史官摘奸現捉當該將臣從重推考
정조 20년
洪義浩以弘文館言啓曰副修撰趙德潤連呈辭單不爲行公卽爲牌招察任何如傳曰允
정조 20년
洪義榮以兵曹言啓曰專經武臣居不人罰直事御營廳草記批旨內其中鄕人與非宣薦者勿論此意令兵曹知悉各廳罰直依右例區別省記事分付可也事命下矣依傳敎訓鍊院主簿洪禹九金思喆武臣兼宣傳官李東鉉部將李東述申冥守門將李濟英黃處坤卞尙圭旣非宣薦人能誦間罰直勿論之意敢啓傳曰知道
정조 20년
洪義榮以備邊司言啓曰卽見咸鏡監司趙宗鉉狀啓則以爲本道穀簿自來不敷排巡分糶每患不足春後種糧無以繼巡各邑所在元還軍餉與交濟久置留庫條中特許加分事請令廟堂稟旨分付矣本道穡事連年登稔而穀簿則本甚不敷不能當民口例分種糧則尤無以分排者果如道臣狀辭而今年三南與關東皆許其從略加分則何可持疑於本道年例之請乎今亦依近例許施待畢分實數登聞之意分付何如傳曰允
정조 20년
洪義榮以訓鍊都監言啓曰本局分授都城肅靖門西邊第四城廊近處體城九間許頹圮處今月二十日爲始改築之意敢啓傳曰知道
정조 20년
洪義榮以禁衛營言啓曰依傳敎武臣專經講居不人本營哨官吉殷春能誦間入直新營之意敢啓傳曰知道
정조 20년
洪義榮以御營廳言啓曰專經講居不人本廳把摠尹孝儉哨官李光顯能誦間入直草記批旨內知道其中鄕人與非宣薦者勿論此意令兵曹知悉各廳罰直依右例區別省記事分付可也事命下矣依傳敎本廳哨官李光顯旣非宣薦人能誦間罰直勿論之意敢啓傳曰知道
정조 20년
洪義榮以禁衛營言啓曰祗依御營廳草記批旨武臣專經講居不人本廳哨官吉殷春旣非宣薦能誦間罰直勿論之意敢啓傳曰知道
정조 20년
洪義榮以摠戎廳言啓專經講居不人本廳哨官朴有豐能誦間入直事草記矣因御營廳草記批旨內辭意本廳哨官朴有豐旣非宣薦人能誦間罰直勿論之意敢啓傳曰知道
정조 20년
吏曹啓目粘連觀此兵曹參議沈基泰上疏則以爲臣與新除授本曹參判李敬一有親査應遞之嫌揆以法例自在當遞亟令選部遞改亦爲白有臥乎所相避之法在下當遞兵曹參議沈基泰依例改差何如判付啓依允
정조 20년
丙辰四月十九日卯時上御誠正閣諸承旨持公事入侍時行都承旨趙尙鎭行左承旨洪義榮行右承旨李益運左副承旨洪義浩右副承旨李肇源同副承旨鄭尙愚記事官金履永柳遠鳴記事官馬思人記注官金良倜檢校直閣金勉柱以次進伏訖上敎義榮曰大臣筋力近日何如義榮曰幸無他病矣上曰各房公事以次進奏可也義浩尙鎭益運尙愚曰該房無公事矣竝先退義榮讀奏僉知申光河忠淸道韓山地掃墳呈辭肇源讀奏全羅監司徐鼎修啓本道內殺獄罪人同推開坐事咸鏡監司趙宗鉉啓本罪人秦守興鍾城府到配事命分書判付訖上曰宋鍈旣得蒙放則同罪禁堂大臣何不筵奏肇源曰似未及陳奏矣命退承史以次退出
정조 20년
丙辰四月十九日卯時上御重熙堂右承旨入侍時行右承旨李益運記事官金履永記事官馬思人記注官金良倜以次進伏訖上敎思人曰先農壇先蠶壇南壇雩祀壇雜草雜木及放牛放馬處詳細摘奸以來仍命書傳敎曰騎馬一匹立之史官一員待命命退承史以次退出
정조 20년
丙辰四月十九日申時上御重熙堂坐直承旨入侍時同副承旨鄭尙愚假注書閔命爀記注官金良倜記事官吳泰曾以次進伏訖上曰政院日記間已修納而竝皆考準乎尙愚曰所修納者僅爲正月日記二三月日記則多因注書之下鄕尙未修納故連爲嚴飭矣上曰承旨若能察飭堂后擧行豈至如此乎日記修納前承旨不敢出直筵退後未修納之人査出毋敢或滯可也仍命退承史以次退出
정조 20년
行都承旨趙尙鎭坐行左承旨洪義榮式暇行右承旨李益運受由在外左副承旨洪義浩坐直右副承旨李肇源坐直同副承旨鄭尙愚坐注書金履永仕柳遠鳴病假注書閔命爀仕直事變假注書金鎰仕
정조 20년
藥房提調沈頤之副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
洪義浩啓曰以副護軍南公轍廣州地掃墳呈辭傳于洪義浩曰給由澆奠床分付該道特爲備給
정조 20년
傳于李肇源曰當該中官拿處
정조 20년
以大司成尹得孚牌不進罷職傳旨傳于李益運曰只推
정조 20년
以金思䄷囚單子傳于李肇源曰付過放送
정조 20년
以京畿監司金文淳狀啓全羅道聖堂倉德字漕船一隻到通津前洋致敗事傳于趙尙鎭曰昨年則無一邑臭載不但懲羹於年前特以護送之法指路之式各邑無不惕念而然飭禁之申明未久況有向來廟堂關飭則敢以臭載形止報聞者寧有如許紀綱通津草嶼人孰不知若使指路誠勤豈至於人物渰死乎道伯初欲拿處而更思漕轉尙遠使之戴罪贖愆畢納間無敢不謹實爲實政狀啓還下送不謹護送之地方官令道臣拿致新營嚴棍狀聞更有泛忽卽其地定配兩湖道臣處令廟堂翻關分付俾各依此擧行知有一分懲畏
정조 20년
李益運以弘文言啓曰校理尹序東朴吉源副校理朴鍾淳副修撰李翊模旣有只推之命副校理吳鼎源由限已過竝卽牌招察任何如傳曰允與未肅拜應敎牌招可也
정조 20년
李肇源以兵曹言啓曰今四月二十日各廳堂下武臣朔試射時中樞府都事李景佐訓鍊院判官金宗鉉武臣兼宣傳官張漢籌俱未滿四中依定式各決棍十度呈辭及受由人等退試次姑爲縣頉以入之意敢啓傳曰知道
정조 20년
李肇源以都摠府言啓曰副摠管尹弼秉以漢城府右尹本府坐起晝仕出去而逐日赴坐煩稟未安入番間除草記往來之意敢啓傳曰知道
정조 20년
鄭尙愚以御營廳言啓曰依下敎先農壇直金景福嚴明得邊萬得柳成中先蠶壇直吳再亨吳昌文李好成柳震茂等各決棍十五度嚴飭之意敢啓傳曰知道此後更有現發於史官宣傳官摘奸之時則卿難免重勘此外諸壇所管字內將臣亦皆着念察飭可也
정조 20년
洪義浩以刑曹言啓曰今月初九日南部居閑良李周龜毆打訓局軍朴成仁三日內致死周龜自知其罪檢前逃躱故多發刑吏四處詗捕亦爲祕移兩捕廳使之捉納矣今至多日尙不來現其父年老病痼固不足深責而其兄周鵬則以曾經守令必知殺獄之體重而一向隱匿不使就捕者極爲痛駭令該府拿問定罪刑吏自臣曹今方嚴治而雖以捕廳言之移關之後慢不擧行以致會推之尙今稽滯揆以獄體萬萬駭然兩捕將爲先推考正犯李周龜刻期捕捉之意分付何如傳曰允豈有如許紀綱明日內若不捉納兩捕將禁推可也
정조 20년
李肇源以義禁府言啓曰安置罪人尹師國李鼎運放送事承傳啓下矣慶尙道蔚山府安置罪人尹師國全羅道康津縣安置罪人李鼎運等卽爲放送事分付各該道臣之意敢啓傳知道
정조 20년
丙辰四月二十日卯時上御誠正閣藥房入診大臣備局堂上引見入侍時提調沈頤之副提調趙尙鎭左副承旨李肇源假注書閔命爀事變假注書金鎰記注官金良倜記事官吳泰曾檢校直閣金勉柱右議政尹蓍東行上護軍金持默李柱國行禮曹判書閔鍾顯行大護軍李秉鼎李敬懋戶曹判書李時秀水原留守趙心泰刑曹判書李祖源行護軍徐有大李漢豐副應敎李明淵以次進伏訖蓍東曰近來日氣淸和聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一㨾矣頤之尙鎭進前問候上曰一樣矣頤之曰醫官使之入診何如上曰置之可也上曰藥房先退提調則仍就次對班可也上曰次對爲之蓍東曰諸道狀啓別無稟處者而道帥臣之狀報備局者有一二可達者矣卽見黃海監司徐邁修報本司辭緣則枚擧殷栗縣監李遇濟牒報以爲本邑受還之統結不過三百還分之都數殆至萬餘則以此夥多之穀分排數少之民戶還政之爲弊莫此爲甚小米七百石唐米二百石以穀少鄰近豐川長連兩邑移劃爲辭矣諸路裒益之政自是朝令所許殷栗之民少穀多豐川長連之民多穀小在所變通而況是附近之邑則移轉之請宜卽許施道臣雖以牒報來請而前此每多稟定行會故敢此仰達矣上曰依爲之出擧條蓍東曰卽見黃海水使鄭忠達所報則以爲窮春民生甁罌俱空其所依賴只是營還而見今春耕方張種糧旣乏行本營軍餉留庫小米限四百石趁今許題以爲及時接濟爲辭矣種糧加分皆已許施于諸道道臣之請此亦依他例許施以爲均俵勸農之地何如上曰依爲之出擧條蓍東曰卽見前江原監司李秉鼎所啓則以爲本道監司別備例爲百石穀而其中皮稷爲五十石今則已至數千石分還之際甚爲民弊自今年營倉別備條中皮稷各色下詢大臣準折作米爲辭矣皮稷之年年添加至於數千包則其有妨於還民之受食在所當念依所請作米事分付于新道臣處何如上曰依爲之出擧條蓍東曰卽見前江原監司李秉鼎所啓則以爲關東詳定曾以備局句管穀五萬石取用而逐年加下元分耗及元穀次次犯用其將無還而後已下詢大臣及諸備堂從長變通爲辭矣本道穀簿自來不敷之中年年減縮今至於救弊無路之境重臣新經道伯晝宵商度未得長策爲奏則臣亦有何別般意見乎上曰戶判曾經道臣亦陳所見可也時秀曰關東詳定不足之弊自前已然甲辰因道伯狀聞以選武番錢漁鹽稅錢先爲推移充用事變通定式臣之待罪東藩時依此遵行矣未知其後又緣何生弊而本道穀簿本自不敷若欲以穀物區劃則恐無善策矣上曰問于道臣狀聞後稟處可也出擧條上曰前道伯旣又登筵備陳意見可也秉鼎曰關東穀簿自來不敷實無從他區劃之策通一道之穀不能當羅州一邑矣故重臣金鍾正請得備局句管穀五萬石每年取耗五千石以補不足之用而每年用下不下一萬五六千兩勢不得不犯用元穀故不過十餘年元穀已盡船稅番錢之先爲取用卽前道臣徐鼎修請得於備局者而此不過補漏封罅之計而亦難支久矣蓍東曰此政如羅里舖之事蓋羅里舖卽故相臣金昌集趙泰采之建請設置於公州者而羅里舖卽公州地名也當初因湖西還穀之不敷有此設施不出十年穀簿大贏幾至十餘萬石一道之蒙惠甚廣其後因濟州之連歲告饑以此爲交濟之資移設於臨陂又其後移設於羅州羅里舖之名仍而不改羅里舖之穀殆乎無餘三南穀富之地尙患如此況以嶺東瘠鹵之地實無生穀之道當待新道伯詳細更報而終未思區處之善策矣上曰一向任置亦悶然此與關西銀貨之逐歲耗盡亦無異矣上曰各司卯酉仕之申飭蓋出於任事之無他而近聞閑漫閒司逐日赴衙反不無爲弊之端此後則不必如此至於吏禮曹無一事之處亦皆赴衙者此豈責實之道乎時秀曰臣曹則未嘗無事臣亦非他公故則每爲赴衙而至於亞三堂旣無主管亦無所事矣上曰雖戶曹劇務旣無所管則亞三堂之赴衙亦甚無義此意亦令知悉可也上曰近日日氣甚不佳田功何如云耶蓍東曰雨澤近雖頻數而春牟日漸茁茂云矣蓍東曰俄聞聖堂倉漕船一隻致敗於通津地馳遣備郞使之摘奸而此蓋由於該地方之不善護送之致矣雖因道狀之未到未及請罪而漕運事誠悶然矣上曰前年申飭僅有前年之效今又如此此必令久怠慢而然矣豈可年年飭敎乎後復若此則先自道臣不恤數遞當爲嚴處此意登筵之臣書報兩湖道臣可也上曰泮長之尙不出肅何也蓍東曰不但年老且爲極選無怪其逡巡矣上曰未肅大司成牌招察任出榻敎蓍東曰今三月初六日赦令頒下之後宋鍈以吉州安置罪人入於咸監狀本未至配所秩已蒙放而同罪人尹師國李鼎運以便道赴謫之故道臣未及聞知不得入於狀聞尙未蒙一視之恩近來朝臣雖罷削輕罪同罪者若因事先敍則喉院依例提稟作爲故事況此遠地竄謫尤不可罪同而罰異尹師國李鼎運罪名似當有參恕之道故敢此仰達矣上曰一體放送可也出擧條蓍東曰前校書校理李始源昨以館職違牌坐罷而今日輪對官擧條案書塡入啓事屬不察當該禮曹堂上該房承旨竝推考何如上曰依爲之出擧條鍾顯曰英陵白虎邊沙汰處分付道臣地方官本陵官眼同從便補築事已爲啓下而追聞役處不少農節動民旣甚難便事力容入亦未的量且非大段緊要處則姑待道臣秋奉審更爲稟處之地何如上曰依爲之出擧條鍾顯曰故忠臣車禮亮贈職乃是兵議而頃日平安監司金載瓚誤以贈戶參載錄於狀聞中今始覺得有所文移於臣曹矣該道臣旣以崔孝一爵諡誤書事已爲勘罷今無可論而旣知其誤則追配之前不可不一番經稟故敢此仰達矣上曰令政院原傳中改書可也出擧條鍾顯曰卽接典牲署所報則近因牛疫之熾本署留養黑牛多有病傷在前如此之時或分授貢人輩使之移置喂養云今亦依此例爲之之意分付何如上曰依爲之出擧條鍾顯曰日前領事送言於臣以本監修述官金泳術業極精且多效勞之事合有拔例收用之道見今三曆官有窠欲以金泳陳達塡差而病未登對仰稟云矣但金泳是方外未科之人則三曆官之直差不無日後援例之端領事之必欲經稟者以其爲創例之難愼而其人術業則果爲精明云矣蓍東曰三曆官是自中最優必爭之窠而非三學中有科名者不得塡差亦是不易之規一開前銜施賞之路則渠輩或不無稱冤之端領事創例之難愼提調日後援例之慮臣亦意見無以異矣上曰金泳術業之外己酉大禮時辰良吉專藉此人之效力則何窠可靳而三曆官自是有科名者當窠則渠不決科渠廳之後弊宜念然特敎例不拘吏判文官當爲之窠有特敎則山林猶爲況爲所重之擧乎金泳特付三曆官此後非特敎援而爲例者當該任官各別嚴處之意載之該監謄錄可也出擧條時秀曰以正輦陪事有仰達者矣正輦陪之役出入駕前咫尺之地其爲任至重而從前充代多不審擇事體誠爲未安故往復兵曹其中來歷不明之類十餘名已爲査頉代定而不可無一定之式此後則正輦陪六十名副輦陪四十名轎子陪三十名皆以有根着着實人一一充定餘丁限二十名亦爲預充如軍門待年軍之例以爲隨闕次次陞付之地充定時先自兵曹各別另擇移送本寺本寺提調與內乘更爲看審後姓名年歲父名居住詳細置簿案冊二件修正一件置兵曹一件置本寺仍以此成節目施行實合重事體之道故敢此仰達矣上曰一提調之意何如右議政尹蓍東曰臣於閤外亦已相議矣所重有在當各別審愼重臣奏達甚好依此成節目遵行事分付何如上曰依爲之出擧條仍命退諸臣以次退出
정조 20년
丙辰四月二十日午時上御重熙堂右副承旨入侍時右副承旨李肇源記事官金履永記注官金良倜記事官吳泰曾以次進伏訖上曰各道儒疏旣出於求言如急之意須有日限而道里遠近參差不齊折衷遲速定其大同之期可也肇源曰自祗受日限以三十日則無遠無邇似無不及之患矣上曰以此申飭各道可也上曰堂后日記之稽緩荒疎莫近日若也此後則日記粧䌙時當該承旨雖在罷削中必也來待于待漏院親自看檢可也仍命退承史以次退出
정조 20년
行都承旨趙尙鎭病左承旨韓晩裕在外右承旨洪義浩坐直左副承旨李海愚坐直右副承旨柳匡天坐同副承旨尹光顔在外注書柳遠鳴病一員未差假注書閔命爀仕洪奭周仕直事變假注書金鎰仕
정조 20년
李海愚啓曰來二十五日朝參日次矣敢稟傳曰停
정조 20년
洪義浩啓曰大司憲徐有臣未肅拜執義李城輔掌令金星甲任長源持平趙彦哲崔璧在外監察茶時之意敢啓傳曰知道
정조 20년
傳于李海愚曰諸承旨持公事入侍
정조 20년
洪義浩啓曰諸承旨持公事入侍事命下而六房無公事不得入侍之意敢啓傳曰知道
정조 20년
傳于李海愚曰左副承旨入侍
정조 20년
傳于洪義浩曰前假注書洪奭周仍察廳任
정조 20년
承旨前望單子入之李魯述金祖淳崔獻重落點
정조 20년
傳于洪義浩曰承旨房仍
정조 20년
洪義浩啓曰新除授左承旨李魯述時在京畿驪州地斯速乘馹上來事下諭何如傳曰允
정조 20년
傳于洪義浩曰右承旨入侍
정조 20년
承旨前望單子入之魚用謙落點
정조 20년
洪義浩啓曰合辭許久闕啓事甚未安今日政新除授臺諫竝待下批牌招大司憲徐有臣一體牌招何如傳曰允
정조 20년
洪義浩啓曰都承旨趙尙鎭今日不爲仕進左承旨李魯述在外左副承旨魚用謙未承牌右副承旨崔獻重牌不進同副承旨未差臣吏兵批兼進之意敢啓傳曰知道
정조 20년
有政吏批判書沈煥之受由參判黃昇源進參議宋煥箕在外右承旨洪義浩進啓曰判書沈煥之受由參議宋煥箕在外未肅拜小臣獨政未安何以爲之敢稟傳曰仍爲之以李景溟爲司諫李東冕爲正言尹益烈爲校理金銑爲副校理李龜雲爲副修撰朴聖泰爲兵曹參議李海淸爲兵曹佐郞尹致章李顯民爲監察盧爲陰城縣監兼喬桐水使李性默檢閱單金履永贈戶參李天樞贈戶判例兼知事李仁康考故參判李翼鎭贈吏判例兼故吏判李潭考
정조 20년
兵批判書具㢞進參判李敬一入直參議未差參知李義駿校書館進右承旨洪義浩進以趙華錫白成一李周憲爲五衛將金鎭澤廉景允爲景福將申奎夏崔昌大爲慶熙將李煥益柳興源金相順洪懋燮爲宣傳官文敬成爲武兼大護軍金漢老護軍李書九李亨元閔台爀兪彦脩副護軍李昌會申耆沈基泰副司正閔命爀僉知單李晉秀以上竝單付
정조 20년
洪義浩啓曰檢閱金履永旣已付職卽爲牌招入直何如傳曰允
정조 20년
李海愚啓曰新除授左副承旨魚用謙時在京畿龍仁地斯速乘馹上來事下諭何如傳曰在外及違牌承旨許遞與未差之代前望單子入之待下批牌招推移入直
정조 20년
承旨前望單子入之韓晩裕蔡弘遠李海愚柳匡天洛點
정조 20년
洪義浩啓曰新除授左承旨韓晩裕時在南原府任所斯速乘馹上來事下諭何如傳曰允
정조 20년
以右副承旨蔡弘遠牌不進罷職傳旨傳于洪義浩曰許遞前望單子入之待下批牌招察任
정조 20년
李海愚啓曰新除授同副承旨尹光顔時在京畿龍仁地斯速乘馹上來事下諭何如傳曰允
정조 20년
以中官金允謙拿處傳旨傳于洪義浩曰分揀
정조 20년
以咸鏡監司趙宗鉉狀啓北靑府定配罪人鄭取善四書三經誦讀緣由馳啓事傳于李海愚曰嚴飭課讀成誦後狀聞事回諭
정조 20년
李海愚以左右捕盜廳言啓曰訓局軍朴成仁殺獄罪人李周龜今始自現移送秋曹之意敢啓傳曰知道
정조 20년
兵曹啓目粘連江華井頭別將金景國閑良曺得信宋允亨等拯活人命依法典施以加資之典是白乎矣係干恩賞自下不敢擅便上裁敎是白乎旀金景國資是嘉義則資憲之階有難輕授令本府從優施賞何如判付啓竝只加資爲良如敎
정조 20년
禁府啓目前府使李周鳳原情云云其弟周龜逃避之處今已直招似當參恕之道而臣府不敢擅便上裁何如判付啓分揀放送爲良如敎
정조 20년
右副承旨李肇源疏曰伏以臣於同副承旨鄭尙愚譴罷之下竊有私心之萬萬惶蹙萬萬愧悚者向來尙愚之承日記句管之成命也臣亦有同爲看檢之敎今之不善董督其罪則均恩譴之來義難獨逭懍悚之極不敢晏如玆敢短章自引仰瀆崇嚴伏乞聖明特垂鑑諒亟命同勘以安微分千萬幸甚臣無任云云省疏具悉焉敢獨逭所請依施
정조 20년
丙辰四月二十一日辰時上御重熙堂左副承旨入侍時左副承旨洪義浩假注書閔命爀記注官金良倜記事官吳泰曾以次進伏訖上曰左承旨今日又不仕進何也義浩曰以其親忌式暇云矣命書榻敎曰當該承旨爲先罷職又命書傳敎曰政官牌招開政吏判聞其身病姑難行公調理間給由在外參判許遞前望單子入之待下批牌招又命書傳敎曰知申外不爲仕進及受由在外承旨許遞與未差之代前望單子入之待下批牌招察任仍命退承史以次退出
정조 20년
丙辰四月二十一日巳時上御重熙堂右承旨入侍時右承旨金祖淳假注書洪奭周記注官金良倜記事官吳泰曾以次進伏訖上曰二三月未修正日記件數及該注書姓名書入賤臣承命出書入仍命退承史以次退出
정조 20년
行都承旨李鼎揆在外行左承旨閔台爀坐行右承旨李晩秀坐直左副承旨李海愚坐直右副承旨成德雨牌不進同副承旨柳匡天坐注書柳遠鳴病一員未差假注書閔命爀仕洪奭周仕直事變假注書閔榮祖仕
정조 20년
柳匡天啓曰明日常參經筵取稟傳曰停
정조 20년
柳匡天啓曰大司憲徐有臣未肅拜執義李城輔掌令金星甲任長源持平趙彦哲崔璧在外監察茶時之意敢啓傳曰知道
정조 20년
柳匡天啓曰行都承旨趙尙鎭以藝文館直提學禁推事命下矣依定式遞差傳旨捧入之意敢啓傳曰知道
정조 20년
傳于李海愚曰在外承旨及不爲仕進承旨許遞與未差之代前望單子入之待下批牌招察任
정조 20년
承旨前望單子入之李鼎揆李晩秀成德雨閔台爀落點
정조 20년
李海愚啓曰新除授都承旨李鼎揆時在慶尙道慶州地斯速乘馹上來事下諭何如傳曰允
정조 20년
李海愚啓曰事變假注書金鎰身病猝重勢難察任今姑改差何如傳曰允
정조 20년
金鎰改差代以閔榮祖爲事變假注書
정조 20년
李海愚啓曰檢閱金履永謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰允
정조 20년
以藝文館直提學趙尙鎭檢閱吳泰曾禁推傳旨傳于柳匡天曰飭已施矣分揀
정조 20년
傳于李海愚曰專經文武臣入直者皆令來待于賓廳依賓廳日次講書例試官與承旨眼同捧講榜目修啓文講則行上護軍沈頤之戶曹判書李時秀入直玉堂上番承旨一員武講則行上護軍鄭好仁禁衛大將李敬懋入直兵郞承旨一員進去捧講能講者出直居不者禁推
정조 20년
李海愚啓曰專經文武臣入直者皆令來待于賓廳依賓廳日次講書例試官與承旨眼同捧講事命下矣何承旨進去乎敢稟傳曰左副承旨右副承旨進去
정조 20년
以專經武臣去正月朔殿講居不人宣傳官韓根馨追講榜傳于李海愚曰與文臣有異姑先推考罰直分揀出送
정조 20년
以專經武臣今四月朔專經居不人守門將南建中等追講榜傳于李海愚曰以上罰直分揀出送
정조 20년
李海愚以弘文館言啓曰新除授副修撰李龜雲時在慶尙道禮安地經筵入番事緊請斯速乘馹上來事下諭答曰依啓
정조 20년
李海愚以禮曹言啓曰郊壇四孟朔遣禮郞看審有無頉自該曹草記事定式矣發遣郞廳各壇次第摘奸則南壇先農壇雩祀壇司寒壇漢江壇壇上及紅箭門墻垣階砌俱爲無頉先蠶壇東邊紅箭門柱根塗灰剝落故卽爲修改事分付該監此後看護等節着實擧行事各別申飭之意敢啓傳曰知道
정조 20년
李海愚以弘文館言啓曰修撰林漢浩自鄕上來云與新除授校理尹益烈副校理金銑一體牌招察任何如傳曰允
정조 20년
柳匡天以義禁府言啓曰刑曹啓辭內南部居閑良李周龜毆打訓局軍朴成仁三日內致死檢前逃躱尙不來現而其兄周鵬以曾經守令一向隱匿不使就捕令該府拿問定罪事允下矣李周龜之兄卽前府使李周鳳而刑曹之誤以周鵬書呈草記者難免不審之失當該堂上推考李周鳳拿囚之意敢啓傳曰知道
정조 20년
李海愚以一所巡廳言啓曰去夜四更五點量犯夜人壯勇衛裵萬根吳興亮等執捉依例移送兵曹之意敢啓傳曰令壯勇大將捉來嚴棍捧招以啓
정조 20년
李海愚以壯勇營言啓曰本營中日試射時騎芻沒技人依節目別單書入之意敢啓傳曰知道
정조 20년
以全羅監司徐鼎修狀啓古阜郡守安廷瓛罷黜事判付內啓下吏曹爲旀自是弊邑不可不擇送與南原府使之代口傳拔例擇差待下批一兩日內下送爲良如敎
정조 20년
刑曹啓目承政院書吏李仁郁等科治云云俱已遲晩自臣曹考律科罪何如判付啓後勿如是之意嚴飭分揀放送爲良如敎
정조 20년
丙辰四月二十二日卯時上御誠正閣諸承旨持公事入侍時行都承旨趙尙鎭左副承旨李海愚右副承旨柳匡天假注書閔命爀蔡奭周記注官金良倜記事官金履永檢校直閣金勉柱以次進伏訖上曰公事除非如雨澤農形關係民事者外竝爲留院以待持公事入侍而如無入侍之命則申後方爲捧入者乃是古規則諸件公事之廳坐時徑先入啓而入侍命下之後乃以無公事入稟者豈可成說乎今後則須復古例也仍命書榻敎曰當該仕進承旨從重推考六房長吏令攸司一竝科治海愚曰臣以吏房代房無公事矣尙鎭曰臣以戶房及工房代房無公事矣匡天曰臣以刑房及兵房代房無公事矣上曰無公事房承旨先退可也尙鎭匡天先退海愚讀奏禮房公事咸鏡監司趙宗鉉狀啓雨澤事命書判付訖海愚曰翰林薦狀之待啓下成送公事于吏曹自是勿易之館規而昨日檢閱金履永薦狀公事入啓未下之前本館徑先知委於該曹以至付職肅謝者事未前有萬萬駭然當該右位翰林不可無警從重推考何如上曰當該藝文館直提學及右位翰林禁推以存古規可也出擧條仍命退承史閣臣以次退出
정조 20년
丙辰四月二十二日午時上御便殿右承旨入侍時行右承旨李晩秀假注書洪奭周記注官馬思人金良倜以次進伏訖上曰待敎如在監印所使之入侍可也賤臣承命出與檢校待敎徐有榘偕入進伏上曰奎章全韻已盡成書自今日爲始印出須令廣布也又敎晩秀曰三綱二倫行實依舊本重刋廣布中外則於感發作興之功不無少補矣須從速印頒也仍命退諸臣以次退出
정조 20년
行都承旨李鼎揆在外行左承旨閔台爀坐直右承旨李海愚坐直左副承旨未差右副承旨成德雨牌不進同副承旨未差注書柳遠鳴病一員未差假注書閔命爀仕洪奭周仕直事變假注書閔榮祖仕
정조 20년
李海愚啓曰大司憲徐有臣未肅拜執義李城輔掌令金星甲任長源持平趙彦哲崔璧在外監察茶時之意敢啓傳曰知道
정조 20년
李海愚啓曰大司諫徐美修下諭後過限不上來依定式遞差傳旨及禁推傳旨捧入之意敢啓傳曰知道
정조 20년
吏曹口傳政事以朴知源爲南原府使申史源爲古阜郡守
정조 20년
李海愚啓曰華城留守趙心泰依下敎來待矣傳曰入侍
정조 20년
傳于李海愚曰右承旨許遞前望單子入之待下批牌招察任
정조 20년
兵曹口傳政事護軍李晩秀單付
정조 20년
傳于閔台爀曰今日處分人分付該曹作窠執闕
정조 20년
傳于李海愚曰時囚罪人李義勝分揀放送
정조 20년
李海愚以刑曹言啓曰依下敎弘文館書吏崔昌瑞等二十三人使令文命孫等十八名一倂嚴囚書吏使令區別書入之意敢啓傳曰館隷姑爲放送館吏移送兵曹入直堂上處依院吏例各捧侤音放送可也
정조 20년
傳于李海愚曰旣用其言黃海水虞候趙錫晦令該曹口傳內移虞候之代亦令口傳差送
정조 20년
丙辰四月二十三日寅時上御誠正閣諸承旨持公事入侍時行左承旨閔台爀行右承旨李晩秀左副承旨李海愚同副承旨柳匡天假注書閔命爀洪奭周記事官吳泰曾金履永檢校待敎徐有榘以次進伏訖上曰諸承旨各以房次進對海愚讀奏兵房公事慶尙左兵使李潤謙啓本忠翊衛等都數開坐事慶尙右兵使洪仁默啓本上番忠翊衛等摠數開坐事黃海兵使白師誾狀啓捉虎申飭事廣州留守徐有隣狀啓都試居首人役姓名開錄事命書判付台爀晩秀匡天以無公事先退命書傳敎曰昨日疏擧豈不駭愕人臣告君何事可諱而最忌逆詐蓋關臣節前此守臣之往來未必皆在有事之時則豈敢以然疑之跡喚疑做眞挺身投章有若先人奪人然者義分之外爻象不佳李秉鼎投竄又命書傳敎曰其閃弄之話頭不似涉禁而其實則無異於涉禁豈敢捧入乎當該承旨罷職仍命退承史閣臣以次退出
정조 20년
丙辰四月二十三日辰時上御便殿右承旨水原留守入侍時行右承旨李晩秀假注書洪奭周記事官吳泰曾金履永水原留守趙心泰以次進伏訖上敎心泰曰城役今方如何而何時可告成耶心泰曰未完處只是一千六百餘步而限以十月內則庶可畢矣上曰今年之內可以畢功則可謂快矣上又敎心泰曰卿之所薦淸白吏爲某某耶心泰曰故府使許晶故兵使崔命柱矣上曰淸白薦法生存者稱以廉謹已故者則稱以淸白云耶晩秀曰然矣上曰此選必也極精極嚴取其卓異絶俗者然後可以聳一世之觀聽矣上敎心泰曰卿聞禁軍沙汰者區處之議耶心泰曰臣亦略有所聞而其中以罪見汰者亦多有之則豈可不問其當否而一例復屬耶若自備局各捧成冊究其見汰之由區別分揀以爲善處之道則好矣上曰卿其往見右相商議可否也仍命退諸臣以次退出
정조 20년
行都承旨李鼎揆在外行左承旨閔台爀坐直右承旨李海愚坐直左副承旨未差右副承旨未差同副承旨未差注書柳遠鳴病一員未差假注書閔命爀仕直洪奭周仕事變假注書閔榮祖仕
정조 20년
閔台爀啓曰玉堂備員間視事頉稟之意敢啓傳曰知道
정조 20년
閔台爀啓曰校理尹益烈副校理金銑牌不進罷職傳旨未下副修撰李龜雲在外玉堂上下番俱空事甚未安未差之代政官牌招開政差出待下批仍卽牌招推移入直之地何如傳曰允
정조 20년
傳于閔台爀曰諸承旨持公事入侍
정조 20년
閔台爀啓曰吏曹判書沈煥之參判黃昇源牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 20년
李海愚以兵曹言啓曰依傳敎黃海水虞候趙錫晦當爲內移而本曹無相當見窠依例付軍職之意敢啓傳曰知道
정조 20년
以副司果趙錫晦單付單子傳于李海愚曰在外亞長許遞其代除授使之乘馹上來事令政院下諭
정조 20년
兵曹口傳政事以金宗鉉爲黃海水虞候
정조 20년
李海愚以義禁府言啓曰知經筵李秉鼎投竄事承傳啓下矣李秉鼎慶尙道熊川縣投竄而以承傳內辭意具罪目依例發遣都事押送配所何如傳曰以江華府更定配所草記可也
정조 20년
李海愚以義禁府言啓曰知經筵李秉鼎慶尙道熊川縣投竄草記批內以江華府更定配所草記可也事命下矣李秉鼎江華府月串鎭投竄而以承傳內辭意具罪目依例發遣府都事押送配所之意敢啓傳曰知道
정조 20년
吏曹判書沈煥之疏曰伏以開政有命天牌儼臨而臣所患宿疾昨又挾感闖發氣衝心脇旁及四肢動作牽礙神識昏濛以此病形萬無趨膺之勢重犯逋慢之科伏地戰恐不知所云且臣已蒙特恩給暇調息苟可强起豈敢復言而疾痛則呼父母亦人情之常也玆不避猥越仰首申籲伏乞聖慈亟賜鐫改之恩以重公器仍勘瀆擾之罪以肅朝綱焉臣無任云云答曰省疏具悉卿其勿辭調理行公
정조 20년
廣州幼學林亨源疏曰伏以臣竊以爲乾文之示警爲殿下無疆之福也天人一理上下無間一念惕慮十行煥發則殷桑可枯周禾可起顧以臣草草數語固不足以少裨聖明憂勤之萬一然而愚昧之中旣有區區隱度之意則亦豈無一二可言者乎殿下臨御以來炳幾燭微少無闕失而培植推廣之際省察之功恐或有未盡充歟節儉踐實之間用捨之道恐或有未盡善耶連歲屢歉挈妻負老而流而之四者有之民心澆薄而强食弱肉者有之折獄不中而泣血籲天者有之賦役不均而疊徵濫捧者有之紀綱解弛而少而陵長者有之名分陵夷而下而陵上者有之民間失和而禦人摽奪者有之民心之危世道之憂庸有旣乎且四都保障軍餉耗損而都民無依軍額混雜士族冒入此實有國之加意惕慮處也聖明日御筵席未嘗不眷念於是未嘗不勤咨於下而猶未盡博施之道猶有闕固本之方者但於朝著薦人之際任非其才而只取門地內而臺省之官外而州郡之吏朝除夕遷如舍逆旅其何以熙庶績而責成效乎方伯旣得其人長吏又稱其職使稅斂輕徭役均訟獄平保障固敎化行於上而民安於耕織則雖或有變饑饉不能殺兵戎不能害矣導率之方得人爲上保民之策務農爲本也自古人君念念於畎畝之勞而惟恐一事之害民惓惓於稼穡之艱而惟恐一政之痒農必使生之者衆而食之者寡爲之者疾而用之者舒自至於民有餘蓄國以當强厚生之道固本之方未過於此者也目今國用之罄竭生民之艱匱幾至難保之境臣實憂之咸願聖明勉加於旣勤之政留意於克儉之道使上下臣庶咸稱其任祛其華靡之習而歸之於樽節務本之實功則朝野和悅休徵自臻矣豈非臣民之幸而國家之福耶伏願聖明澄省焉且臣於廣州地民瘼耳目所見聞者也敢此附陳焉廣州之於國家亦一大保障之道專在於軍餉之蓄儲人民之安堵也竊謂軍餉者分給於民而爲農作之需蓄積於城而爲不虞之備此設施之初保民守城之良制也今也則饑饉荐臻民産日縮軍餉分給之數比前無增減而以民力較之則大不相稱二三口之家所食還上將至四五石未捧納之時或墮突逃去或一家全沒徵及族類弊連鄰里貧當俱困民何以保存乎殿下特敷矜恤之恩屢下蕩滌之典此誠殿下子惠之政而民力無少蘇之期府庫有空虛之弊公私俱損安有保障之本意也哉顧今之計量民力輕糶事然後可以保障矣輕糶之策莫如平均分給於隣近小糶之邑而分力於保障之民也他邑雖云各有還上而比諸軍餉則輕重有異多寡不同一依移給例三四巡定式分給則無害於均分之政而功省於捧納之時矣爲保障蓄儲保民之策亶在於此也且城府最近七面卽司甕院柴場也耕山有火稅之濫徵築室有戶米之督捧耕不過一日而稅至十餘斗之豆家不過一間而戶徵一斗五升之米此是一邑中不均之役也至於有勢家則奴隷皆得免焉偏酷於殘民又是七面中不均之役也院卒狡悍鞭朴狼藉火稅必先於惟貞之供戶米必督於軍餉之捧無田之民不得耕山而食無家之民無得結椽而居民戶損賦役斯煩此豈保民守障之道也哉伏乞聖明留意於保障之道使保障之民自爲保障之民保障之地自爲保障之地無使分力於他役以完衆心成城之地千萬伏幸臣不任云云省疏具悉諸條當留意本府輕糴事分院事許令守臣條陳救弊之策
정조 20년
丙辰四月二十四日寅時上御誠正閣諸承旨持公事入侍時行左承旨閔台爀右承旨李海愚假注書閔命爀洪奭周記事官吳泰曾金履永檢校待敎徐有榘以次進伏訖上曰諸承旨各以房次讀奏公事海愚曰臣以吏房禮房代房無公事矣台爀曰臣以戶房及工房代房無公事矣海愚讀奏兵房公事平安監司金載瓚狀啓宣薦出身搜訪無乎事忠淸水使柳心源狀啓宣沙浦僉使林福麟到防事行護軍李晩秀掃墳呈辭刑房公事全羅監司徐鼎修啓本罪人金光燁古阜郡到配事命書判付訖命書榻敎曰詣臺當爲避嫌臺諫許遞台爀曰昨日堂箚別無涉禁則處分豈可若是過嚴乎上曰此承旨出送江華牧場使之牧馬仍命退承史閣臣以次退出
정조 20년
行都承旨李鼎揆在外行左承旨閔台爀坐直行右承旨李亨元牌不進行左副承旨李書九坐右副承旨李儒慶坐同副承旨李海愚坐直注書柳遠鳴病一員未差假注書洪奭周仕直一員未差事變假注書閔榮祖仕
정조 20년
藥房提調沈頤之行左承旨閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
李海愚啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 20년
有政吏批判書沈煥之受由參判黃昇源進參議宋煥箕在外未肅拜行左承旨閔台爀進啓曰判書沈煥之受由參議宋煥箕在外未肅拜小臣獨政未安何以爲之敢稟傳曰仍爲之以李亨元爲大司諫柳頤玄爲獻納申大尹爲校理洪秀晩爲副校理金熙采爲修撰宋知濂爲吏曹佐郞李春輔爲軍資正金樂祖爲造紙別提司諫趙錫晦除授事承傳
정조 20년
再政以李亨元李書九李儒慶爲承旨
정조 20년
兵批判書具㢞病參判李敬一入直進參議朴聖泰參知李義駿病同副承旨李海愚進護軍趙尙鎭洪明浩李益運副護軍金祖淳李魯述魚用謙洪義浩尹光顔韓晩裕蔡弘遠副司直李景溟鄭觀輝同知單白成一廉景允金鎭澤申奎夏崔昌大僉知單趙華錫李周憲竝單付
정조 20년
閔台爀啓曰新除授行右承旨李亨元行左副承旨李書九右副承旨李儒慶竝卽牌招何如傳曰允
정조 20년
李海愚啓曰合辭許久闕啓事甚未安今日政新除授臺諫待下批竝卽牌招大司憲徐有臣一體牌招何如傳曰允
정조 20년
李海愚以兵曹言啓曰五衛將白成一李周憲身病猝重時月之內無望供職俱爲呈狀乞遞宿衛輪番之任不可久曠竝改差何如傳曰允
정조 20년
李海愚以備邊司言啓曰卽見京畿監司金文淳狀啓則以爲道內還穀元來不敷今當農務方殷之時實難排比就留庫中參量加分事請令廟堂稟處矣本道穀簿自來不敷狀請加分已多其例麥登尙遠農糧難繼則此時民事亦所當念依狀請許施使之從便均俵後實數登聞之意分付何如傳曰允
정조 20년
禁府啓目前大司諫徐美修矣傳旨內下諭後過限不上來依定式推考罪笞五十收贖解見任別敍私罪奉敎分揀放送爲良如敎
정조 20년
平安監司朴宗甲疏曰伏以臣猥叨藩任行將辭陛矣臣之父母墳山在於京畿楊州地而身縻職事久闕省掃霜露之感每結于中今當遠離情理尤切玆敢略陳短章冒控衷懇伏乞聖慈俯垂鑑諒特許臣數日之暇俾得歸省先壠以伸至情焉臣無任云云答曰省疏具悉卿其依所請往省